khistorydata/jeongjo-sjw-relations huggingface dataset:
정조 24년 · 목
文科殿試原榜進士李在璣幼學李基憲李彦輔洪祐燮生員尹日逵前判官金啓濂生員柳烇幼學吳洪錫金尙元副率金會淵等十人直赴生員沈英錫進士趙庭和生員申慶會縣監閔耆顯生員申光軾進士趙亨基幼學吳淵常金秀鍾前敎官兪應煥幼學高廷鳳生員申在明進士金碩鉉朴謙進前令金履度進士金��生員李顯相趙民和進士趙鍾永生員趙晉和幼學尹鼎烈姜應一李南翼進士曺錫正生員鄭祖榮進士崔漢翼幼學韓浩運李集運鄭度采安以鼎生員閔哲儒前參奉具康等三十一人合四十一人京二十八人京畿四人忠淸道三人全羅道三人慶尙道一人平安道二人○武科殿試原榜四百六十人直赴四百六十一人追付三人合九百二十四人壯勇衛玉載爀以鐵箭二百步遠射居首京一百六十人京畿一百三十一人忠淸道二十八人全羅道三十二人慶尙道三十七人江原道十四人咸鏡道一百四十六人平安道一百八十七人黃海道八十一人華城府六十七人開城府十七人江華府十二人廣州府十一人濟州牧一人
정조 24년 · 목
以李在璣單付典籍玉載爀單付禮賓主簿在璣文科甲科第一人載爀武科甲科第一人也故及第任興源宋磾贈注書興源登科殿試前身死磾未分館前身死也以李章漢李哲相爲同知
정조 24년 · 강
禁推執義朴瑞源掌令崔時淳南涑持平具晉行
정조 24년 · 목
政院啓言行公臺諫之無敢以監察茶時者前後飭敎何等申嚴而執義朴瑞源掌令崔時淳南涑持平具晉行或稱情勢或稱身病門鑰已下終不詣臺事甚未安請推考敎以爲先禁推
정조 24년 · 강
命庭試文武科放榜以權停例爲之
정조 24년 · 목
禮曹啓言初八日慶科庭試文武科放榜時親臨與權停例何以爲之而處所以何處擧行乎敎以處所仁政殿爲之殿試則雖以勞求人才之意臨殿而大禮旣不親臨況唱榜乎亦以權停例磨鍊
정조 24년 · 강
命華城所屬五邑餉租許令加分
정조 24년 · 목
備局啓言卽見水原留守徐有隣狀啓則枚擧本府屬果川等五邑所報以爲應分還穀自來不敷計戶排巡無以繼給五邑餉租留庫條七千六十石中限五千四百十五石特許加分事請令廟堂稟旨分付矣時當稍豐民不願糶而守臣所請如此則五邑事情似難用分留常法請依此數加分之意分付允之
정조 24년 · 목
兼文學金履喬兼司書金近淳翊衛宋時淵入參
정조 24년 · 강
行藥院入診于誠正閣都提調李時秀提調金載瓉副提調李集斗
정조 24년 · 강
遞承旨李集斗李書九南履翼以閔台爀金履翼趙弘鎭代之前望也
정조 24년 · 목
書九不爲仕進政院啓請牌招敎以與都承旨右副承旨許遞前望單子入之待下批牌招
정조 24년 · 강
全羅監司趙宗鉉以臺疏事上疏乞遞賜批
정조 24년 · 목
疏略曰信心冥行不能俯仰卽臣之病耳早宜斂跡投閒歌詠餘生而感激恩造不忍便訣迺於懸車之年忽叨擁旄之榮十朔淟涊瘡疣百出一經殿最訛訕四起前冬橫逆尙有餘悸早晩顚沛理必無幸果然臺疏出而其遣辭之憯毒殆無餘地臣始見而惝怳繼之以駭愕反復思之誠莫曉其所以然噫誣人與被人誣者古或有之亦莫不事有源委語有指的而今其爲言直一無形影沒把捉禍心相加而已臣固不欲與之呶呶而第未知賊是何賊讎是何讎讀未竟紙不覺心寒而骨冷苟使具眼者見之自有一世之公議而臣之此職爲臣之祟久矣直是自取尙誰尤哉況其人臺閣也其言臺論也臣白首遲回宜去不去畢竟逢此旡妄之厄臣雖老饕無恥以何顔面復對管下之守宰強應道內之民事乎嗚呼臣亦禮使中一物以我聖上曲遂之仁似不當寘之於四維之外其所以處臣者恐不待臣言之畢玆敢廢閣公務披瀝陳懇伏乞特命鐫削以快人心仍許屛退俾遠駴機焉抑臣又有所惶懍不自安者以右沿白徵事有査問之命而昨年災政臣之所俵雖非目下情勢以臣査臣尤所不敢成命之下一任稽滯揆以法綱寧容乃爾亦願亟勘臣罪以嚴査體千萬幸甚批以不可以管下守令反詈之習疏批卽許矣
정조 24년 · 강
持平鄭魯榮疏陳母病乞遞批許救護
정조 24년 · 강
命光州幼學鄭鳴東僉知加設擬入
정조 24년 · 목
敎曰今番文初試中年八十光州幼學鄭鳴東豈可以角圈儒巾渡灞乎令該曹僉知加設口傳擬入使之肅命後給糧還鄕
정조 24년 · 강
命仁同府使李甲會勘罪分揀
정조 24년 · 목
刑曹啓言昨年十二月因南部崔召史仁同校婢稱冤事本曹草記批旨有嚴關行査之命自臣曹行査矣卽接該道回移則仁同府使李甲會報辭以爲儉德果是私婢來作校婢者也舊籍中書以私婢不書校婢者或緣因舊貫書之而其主眞玉之爲校婢儉德之爲眞玉婢來歷分明眞玉之以儉德納校文蹟昭然則儉德女唜每之入錄續案似由於從母役之意漢禮漢陽之名字相左事若以帳籍爲是則續案所載漢禮必爲査出然後漢陽之別有其人始可破疑故其娚漢日處査問同生男女口數則四娚妹之外果無他人云常賤戶籍例多倩書設有誤書每式謄傳不是異事故第以漢日供辭論列今伏承判付辭意惶隕震越求死不得嚴關之下固當覈實而改名委折實難質言崔女則知委校儒使之更勿侵索云矣屬公婢之只役其身載在法文而已上奴婢與屬公無異則傳子傳孫至六代而侵虐不已者已是法外之事況漢陽之名初不載錄於續案則到今崔女之爲校婢終不分明始旣防報於判付之下末又歸之於誤書之科者萬萬未安該府使李甲會旣有待出場各別處置之命請上裁敎以事實旣如許則該倅分揀
정조 24년 · 강
刑曹以耽羅定配罪人金鼎弘等移配啓
정조 24년 · 목
該曹啓言因本曹別單濟州牧金鼎弘安處宅金光益移配他島事書下矣金鼎弘鹿島安處宅荏子島金光益呂島移定配所請仍前罪目押送之意分付道臣允之
정조 24년 · 목
兼文學金履喬兼說書李存秀副率南周獻入參
정조 24년 · 강
領議政李秉模右議政李時秀以武科殿試榜目做錯事陳箚請譴賜批仍命入格武士之見漏榜中者付標施行
정조 24년 · 목
秉模箚略曰臣猥膺武科殿試分所命官之命擧行昏錯歷日惶恐際聞入格武士多數見漏於榜目之說進詣朝房與諸試官取考試冊及單子則十餘人見漏果爲的實本事則僚相旣已陳箚臣不必更爲煩陳而緣臣憒憒致此大做錯揆諸邦憲合被何典伏乞亟命攸司論以重勘以尊國綱以嚴試體批以我朝士大夫之立於朝者莫不明習故寔殿陛巖廊之間咸秩有則而今人在家樂放縱在公憚繩檢以至朝儀筵體之不嚴而有識豈無竊歎予常兢兢必欲遵古而守舊者意豈淺淺卿之博洽綜密著譽於今日廷臣且況試院之儀與法殿等而具僚之周旋猶未免不如式者多深恐今日明日一事二事瞻聆之自歸於慣熟至於所引榜眼人名之未及照察特細節卽令該曹付標施行卿須安心視事仍命遣史官傳諭○時秀箚略曰卽伏聞鐵箭入格武士多有見漏於榜目者詳考單子與試冊則寧邊武士朴時權博川武士劉國恒長興武士高時喆徐燦進金賛元廣州武士姜彦臣咸安武士趙相恒趙文珩安州武士朴龍孫華城武士鄭學臣李達淵江東武士李正新等十二人入格的實而俱爲見漏更令詳査其見漏委折則朴時權則自分所修榜目入送而草榜移謄時誤致落漏未免仍漏於正書榜目其餘十一人自分所初不修送榜目以致幷漏於草榜及正書榜目矣殿試事體至嚴且重而乃有此許多人見漏之事修正榜目臣實主之漫不致察皆臣之罪伏乞亟命攸司重勘臣僨誤之罪以嚴試體朴時權等十二人竝令該曹原榜目改付標恐不可已矣批以命官則一也亦何論彼此多寡宜乎卿等之難安而漏者已許添錄卿須安心視事仍命遣史官傳諭
정조 24년 · 목
師宣以親病陳疏徑出政院請推也
정조 24년 · 강
遞承旨李益運以徐英輔代之前望也
정조 24년 · 강
禮曹以各陵園墓所播植數爻別單啓
정조 24년 · 목
別單健元陵所植松檜木一萬一千株播橡三十斗齊陵所植松雜木七千九百二株播橡十五斗貞陵所植松木一萬二千三百株播橡七十斗厚陵所植松雜木二千五百六株播橡十八斗獻陵所植檜雜木一萬五千五百株播橡一百九十五斗英陵所植松雜木一萬一千六十八株播橡七十二斗松子二斗顯陵所植松雜木八千六百五十株播橡二十斗思陵所植松檜雜木七千九百四十株播橡五十八斗光陵所植栢檜木三百株敬陵所植松雜木二萬六千九百四十株播橡五十斗昌陵所植松雜木二萬一千二百株播橡一百二十斗恭陵所植松雜木四千八百十株播橡三十斗宣陵所植松木一萬七百十株播橡一百八十五斗順陵所植松檜雜木五千株播橡三十五斗靖陵所植松木一萬二千一百二十三株播橡一百二十斗溫陵所植松檜雜木六百株禧陵所植松雜木十萬一千五百株播橡三百斗泰陵所植松雜木三萬七千三百株播橡九十八斗孝陵所植松雜木二萬二百五十株播橡一百五斗康陵所植松雜木二萬三百二十株播橡一百十一斗穆陵所植松檜雜木一萬五千八百株播橡五十斗章陵所植松檜柳雜木三萬八千六百五十株播橡三十六斗長陵所植松柳雜木二萬二千三百十八株松子十斗播橡一百九十五斗徽陵所植松雜木四千株播橡二十斗寧陵所植松雜木二萬九百十四株松子三斗播橡一百四十五斗崇陵所植松檜雜木一萬一千三十株播橡五十斗明陵所植松雜木一萬八千四百株播橡一百十斗翼陵所植松檜栢雜木四萬一千五十株松子三斗播橡一百五十斗懿陵所植松雜木一萬四千七百九十一株播橡一百斗惠陵所植松雜木七千六百五株播橡三十七斗元陵所植松雜木九千四百三十株播橡三十斗弘陵所植松雜木一萬三千一百八十株播橡一百五斗永陵所植松雜木三千五百株播橡三十斗順康園所植松檜雜木三千三百五十株播橡三十斗昭寧園所植檜木五百十株播橡九斗綏吉園所植檜雜木一千十株播橡六斗顯隆園所植松柳雜木十四萬八千四百三十一株播橡六百六十斗栗子八十斗楸子七斗順懷墓所植松雜木一萬四千五百株播橡三十斗昭顯墓所植松檜雜木二千二百四十株播橡七十斗愍懷墓所植松雜木一千三百六十四株播橡三十七斗懿昭墓所植松木二千一百六十株播橡二十斗孝昌墓所植松雜木三百二十株播橡八斗敎以向於東道各陵展謁時見之樹木之不能稠密無異於飭敎之前齋郞輩不勤用力可以知之輦路若此迂回深僻處尤豈致意乎東道若此西南道亦可推知此別單可謂衍文其中最不勤齋郞一番須有別般懲礪之擧爲諸郞之戒然後庶可有其效
정조 24년 · 강
還送全羅假都事金光遇農形狀本
정조 24년 · 목
因全羅假都事參禮察訪金光遇農形狀啓敎以飭敎後較其日子或似未及聞知而然揆以國體旣有判官則參禮察訪何敢替行乎且其本事關於體統邊則雖實都事不可任其替行以此意書目題送此狀啓還下送
정조 24년 · 목
兼文學金履喬兼說書李存秀衛率尹慶曾入參
정조 24년 · 강
命三陟燒戶中有身役者蠲免該府後坪窟巖村査事付之道臣拔例査決杆城渰沒海戶設壇慰侑船稅頉拔襄陽東海神廟申飭修補襄杆兩邑銀口魚無論供御與營用更勿擧論
정조 24년 · 목
江原道三陟杆城等暗行兼慰諭御史權晙狀啓以爲臣於去三月二十三日自三陟府潛蹤發行歷江陵襄陽二十七日入本郡境直抵古栢津火燒處探問自初事勢審視卽今形止則己未十二月十一夜三更自海尺金奉龍家始火延燒六十九家而恤典分給米爲二十九石十三斗燒戶所食還上蕩減之典時値臘月已封庫故出給所納之數米太租合爲一百五十九石十三斗營門助給則分大中小殘之等自六斗至三斗而合爲十六石一斗本官助給則毋論大中小殘各二斗而合租爲九石四斗火燒後報營則營校營裨摘奸至心月竝爲上去二月又來摘奸本官則面任將校色吏終始看役同月二十五日爲其役糧之艱乏抄出十九戶營門助給租每戶十三斗合十六石七斗而本官則每戶二斗合二石八斗其所措處之方則材木則於土城竹島兩面私養山而斫取蓋草則於大垈海上郡內旺谷土城竹島六面民戶而收合役軍則於旺谷土城竹島三面丁夫而使役於此三者隨所入取用時値隆寒難於土木之役故因其房堗而構幕於其上俾爲姑接解土之後始役而各以自力從便經紀以其構幕之材木與蓋草仍用而乃其不足則隨其形勢而自備役軍則不待更煩衆力而人各自爲仍其舊家間數者五十二戶而間數之增者三戶減者二戶以其徐徐造成之故制作堅緻殆勝於舊家而其中一戶變爲瓦家三戶移居隣洞四戶買入於本洞免火之家五戶合戶於親族新構之家通計比前減戶者爲十二戶以今所見聚落旣成皆已奠接臣故爲宿止其處探察民情則蠲恤之下恩入心骨或有感而成泣者臣以今初二日出道於本郡邑底初三日出往本津聚會男女老少以慰以諭宣布德意則幷皆蹈舞攢祝其中或有農糧難辦而自願受還者故從所願三十一戶以附近倉穀留庫條中正租三十一石簸揚斛量面面分給而旣是留庫條故耗與色落竝皆除之只以本色備納之意亦爲申諭成出文跡置之本官至於身布蕩減事燒戶中應役者凡爲十七名而當初火燒之日本官未及考閱案籍只憑口傳乃以九名報營而營題軍保五名已於令前收捧上納則還給無路數亦零些此則不得擧行之意措辭狀聞其中驛奴四戶身貢則往復所管驛察訪蠲減爲辭云臣於慰諭時就其所告役名參以案籍則軍保五名之外又有一名驛奴四名之外又有六名驛奴則卽令本官文移該驛竝爲蕩減至若軍保六名則營門旣已措辭狀聞則不容更議第於潛行時竊聽民言則以爲吾等身布聞有蠲減之令而官督且至似不無抑鬱之意其在令出不反之義宜有便宜之道故略其營門措辭狀聞之由而只以當初蠲減之朝令仍而諭之本津自正月至三月間多疾苦老弱死亡爲十三人火災之餘又此喪威言念民情亦云慽矣若其道一邑民情則臣向自古栢津轉尋境內村閭詳細訪問則蓋自癸甲以後朝家存恤之澤偏及於本邑貢蔘之蠲除陳結之頉減砲保之給代流民之限十年勿侵雜役皆是邑民再生之秋而去今十六年之間瘡痍幾盡甦惺流寓亦旣安集比之他邑還爲無弊則言念杆事實爲萬幸外此潛蹤時所聞見亦復開錄于左一本郡古栢津燒戶中有帶軍保者身布旣皆蠲免則三陟燒戶亦有案付軍與內奴驛奴合五名其在一視之義不可使有向隅之歎竝爲蠲役均施惠澤恐合事宜一三陟後坪窟巖村居幼學金采仁姪女幼失父母率畜於叔父家年至二十七而未嫁隣居鄭完守以私賤贖良者欲娶之爲妻而地相不敵未敢生意矣昨年十二月同里十餘歲兒崔江牙之倩其女手裁縫囊子則完守誘說江牙之買給錫指環曰汝以縫囊之價給于某女江牙之如其言往給則女辭不受兒卽置其篋中而去其後完守母子始乃發言曰某家之女當歸于我我嘗買給指環女之本着指環亦在吾囊中云爾則女聞其言仍卽自縊采仁惡其醜聞遂爲掩置久後入於官家廉問捧招各人至有報營之擧蓋男與女前有奸事則情誼亦密所謂指環亦必親自授受何乃紹介鄰兒托以縫囊之價而苟且傳與女之本着指環在囊之說亦安知非渠以他物而造言以爲執契之計耶又若女已失行則廉恥已喪何至羞愧以死或謂迫於叔父之督責而致死云鄕曲微賤之類奸事已成則亦將相携而逃豈至於捨命據此可保其冤營題亦已白其心而但完守則止於杖而釋之又捧葬埋銀十兩以給女家女若眞是冤死則完守之物豈肯屑而取之乎此不可無一番更査得其眞情然後完守則照以誣人之律葬埋銀還爲推給於完守俾使冤死之魂得以暴其本情恐不可已一杆城海尺十一船格軍七十七人昨年正月十一日捉魚次入海於本郡乾津前大洋猝遇急風一時漂沒本官自備給租人各二斗以其狀報營營門以屍身拯得前生死未分不得狀聞恤典亦不得題給云而時値正月寒威太酷惡風大發則其爲渰死丁寧無疑以臣所聞見言之孤兒寡婦每每說及其事而呑聲掩泣有不忍見今雖後時分付道臣使地方官設祭海上以慰海上啾啾之魂船稅如非式年例不得頉減顧此近百人命同時渰沒船無一片之還泊則公然徵稅於孑遺孤寡實所不忍雖不待式年之限特爲蠲稅俾無白徵之冤一襄陽洛山津有東海神廟享禮載於國典則其爲所重如何而近年以來爲其祭官者全欠致處牲豆不潔往來商旅輒事祈禱便成淫祠重以前洪川縣監崔昌迪家與其奴屬三家處於神廟至近之地蓋其卜居亦在近年云而鷄犬糞穢雜遝於其間村里煙火繚繞於逼側神人狎處殊非敬遠之義近年風濤險惡人物間多渰沒魚産亦甚絶貴沿海人言皆云職此之由語涉傅會不足爲經而亦未可斷以爲不然毋論如此如彼其在敬神明重祀典之道不可仍置分付道臣重新其廟使之潔淨享祀之具亦必申飭凡係淫禱一切禁斷至於廟前人家亟命撤去一以妥尊靈一以答海民之地敎以觀此狀本杆民亦有就次奠居之望甚可幸也附陳諸條中首條果然卽爲文移道伯或分付邑倅一依杆城古栢之例蠲役而三陟後坪窟巖村査事亦付之道臣拔例査決後狀聞杆城海戶近百名渰沒之尙無登聞豈可謂之生死未分乎其時道伯雖難追論依狀請卽令道臣嚴飭地方官設壇慰侑船隻稅總之頉拔至今不爲者該道事不成說亦卽依狀請擧行事分付襄陽洛山津東海神廟事亦依狀請施行而修補後道伯狀聞則當差爾爲獻官設祭以祈襄民之若昔富盛此意爲先知悉而爾則復路事回諭嘗聞襄杆銀口魚捉納之弊爲小民切苦而爾於今行何乃不爲擧論於狀本乎以無用之物爲難矯之端者已無意味且以任土之義言之襄猶該邑杆尤不當此一款每欲定式而未果爾適銜命嶺東矣先從兩邑銀口魚無論供御與營用依濟州折大全鰒勿捉之例更勿擧論而不但不爲封進與卜定而已雖自該邑若有一尾貿用之弊該守令施以均廳隱結之律此意亦爲回諭俾卽嚴關營邑繡衣許今下回諭一通謄出道臣處後錄成送有旨亦令着念對揚
정조 24년 · 강
命壯勇衛李漢郁等直赴殿試榜尾
정조 24년 · 목
內試射柳葉箭入格試記壯勇衛閑良李漢郁貫一中邊三中兼司僕鄭光得邊四中壯勇衛閑良李興仁貫一中邊二中敎以直赴殿試榜目尾附紅牌同爲安寶先擧行捧傳旨○內試射時看勢將校柳葉箭入格試記折衝洪龍憲邊四中熟馬帖一隻崇政張忠憲貫一中邊二中邊將除授壯勇衛柳葉箭入格試記嘉義任慶麗貫二中邊三中加資嘉善宋亮臣折衝金始喆貫一中邊三中各熟馬帖一隻崇祿申德就嘉善張平貫一中邊二中以上邊將除授出身金重默李致默貫一中邊二中以上加資
정조 24년 · 강
行庭試文武科放榜于仁政殿
정조 24년 · 목
權停禮也○敎曰明日新恩謝恩文科全榜武科乙科以上便殿入待行禮其餘永淸門外行禮事分付
정조 24년 · 강
命各陵寢有頉處從便補改之役三九兩朔勿爲擧行
정조 24년 · 목
禮曹判書李晩秀啓言各陵寢莎草有頉處如非大段則勿爲告由陵官從便播種補莎事曾有先朝受敎而年前持敎申明遵行入直陵官每日奉審陵上隨頉隨報著爲定式其後又回禮曹所奏石物及曲牆塗灰有頉處亦依補莎例擧行矣此蓋續續告由恐涉於煩瀆趁卽修改有補於工役寔出於爲所重之聖意而從便補改之際旣不推擇日子又無枚報本曹至於三九月則修改等節例不得爲之而陵官之知此擧行有未可必此後雖有頉處三九兩朔則勿爲始役之意嚴飭分付於各陵陵官以此擧條書付齋壁以爲常目恪遵之地恐合事宜矣從之
정조 24년 · 강
遞應敎金銑副應敎李龜雲校理張至冕副校理金履載具得魯修撰閔師宣尹命烈副修撰安策李鼎秉
정조 24년 · 목
敎以在外及未肅拜不爲入直玉堂竝許遞
정조 24년 · 강
以新及第閔耆顯金履度爲副修撰中批也
정조 24년 · 목
敎曰周制必貴世祿鄒書嘗稱喬木今春慶科之榜可謂得人忠藎之閥肺腑之地後先策名同時唱第怳若閔文貞金文忠故事而見其應試之券宜備顧問之列戴花登瀛況有一二可言之已例乎新及第高敞縣監閔耆顯前令金履度副修撰除授令經筵鑞牌導前待謝恩日牌招
정조 24년 · 강
命新及第尹日逵先除假注書仍命忠肅公尹塾家遣禮官致侑
정조 24년 · 목
敎曰以乃祖之孫有今日之大闡若有所相新及第尹日逵先除堂后假官明日新恩入侍時使之捧硯登筵贈右相尹塾家遣禮官致侑
정조 24년 · 강
命翼憲公金履素家遣承旨致祭
정조 24년 · 목
敎曰見其弟登科故相之思甚切入侍承旨持此祭文與新恩往至翼憲家致祭
정조 24년 · 강
命武及第李熙章都總經歷加設擬入仍命此後如熙章家人登科者放榜日拜宣武祠及提督祠事著爲式
정조 24년 · 목
敎曰武科前宣傳官李熙章卽提督忠烈公之後也提督東來時聘我國士族之女生丈夫子仍留東土爲熙章之所自出而流落海陬且數百年始有科名豈不奇哉令該曹總府經歷加設口傳擬入明日肅拜時使之同爲謝恩而鍾儀南音不忘本也此後如熙章家人之登文武科者於放榜日以花牌拜于宣武祠及提督祠宇著以爲式
정조 24년 · 강
命右捕將柳孝源訓局習陣往來時仍傭命召
정조 24년 · 목
孝源以訓鍊中軍明日習陣出去政院以其所傭命召及大將牌傳令牌何以爲之啓稟敎以仍傭往來
정조 24년 · 강
廣州留守金思穆以楊州李寬上言山訟事査啓
정조 24년 · 목
該留守狀啓以爲因漢城府楊州幼學李寬上言回啓有令守臣査實公決狀聞之命矣前者本府判官金履裕牒呈內楊州居李寬呈狀據本府八堂里尹光心過葬處摘奸圖形處決次出送座首矣回告內尹光心初不就訟勒欲過葬云原州居元思寬呈狀內尹光心過葬之地爲渠七代祖參判順祖墳山咫尺之地云觀此圖形尹光心過葬處距李寬祖父文學瑋墳爲五十步坐立俱見之地距元思寬七代祖墳爲三十四步坐立俱見之地而勒爲過葬無意就訟萬萬駭然云故臣以各別禁斷之意題送矣今因李寬上言判付以親摘奸論報之意分付於本府判官矣卽接其所報則判官馳到山下摘奸則自李寬祖墳至尹光心妻葬處爲五十步坐立俱見在法當掘斷斷無疑圖形後兩隻着名自是訟格而李寬着名尹光心終不着名又使納原情則李寬呈納而尹光心則曰不知官意之如何不爲書來云而其意有若訟官之扶抑挾私者然大失官前相訟之體自營門參商處分云當初尹光心之冒禁勒葬已極駭然以今報辭及圖形觀之此訟立落何待着名與原情揆以法理在所當禁尹光心妻葬則刻期督掘後報來之意爲先分付於本府判官判付行査何等嚴重而尹光心身爲朝官不但不着名又不原情惟事稱托無意就訟語逼査官猶屬餘事蔑法無嚴莫此爲甚不可以已決原訟置而不論其罪狀令攸司稟處
정조 24년 · 강
遣禮房承旨詣太廟奉審摘奸
정조 24년 · 목
敎曰禮房承旨傳香後仍詣太廟奉審後祭物與廟司典祀官眼同監視而行禮時亦爲檢飭儀節諸執事佾舞工人依例摘奸書啓享事之命攝予心憧憧迎神之舒緩駿奔之不遲必皆若禮當出御齋所以伸如不祭之誠卿等知此莫或少忽之意承旨傳于初獻官
정조 24년 · 강
召見文武新恩于便殿
정조 24년 · 목
敎曰吏兵房承旨率文武新恩便殿內庭行禮人入侍
정조 24년 · 강
命武科新及第申紘擬宣傳官徐春輔擬武兼
정조 24년 · 목
敎曰我朝山西之種輒數壯節之後而世世登壇至今有大樹之風者惟總帥之家爲最以故訓將申汝哲爲其高祖也總帥之子今登虎榜豈但爲總帥喜也武科新及第申紘令該曹宣傳官口傳擬入待窠陞實同榜徐春輔以文淸家人投筆爲武科科則一也出身之後何可任他武兼宣傳官亦爲加設口傳擬入事分付
정조 24년 · 강
分揀柳烇等禁錮
정조 24년 · 목
敎曰今因柳烇之登科始知勿限年禁錮之烇外又有數人禁錮云者非永枳不齒之謂卽不過限年錮身俾知懲畏於來頭則律名之勿限年已違法意且於年前亦有所定式而其時似不幷及於法文應有之勿限年尙在因循擧行中更當別有處分矣至於烇等之今番大赦別歲抄不爲依例稟旨該房該曹事難免不察然何必追論乎柳烇勿限年禁錮特爲分揀同罪之朴華源則身故云凡竄配以下之坐罪者身死則皆以類分入於赦文書或歲抄而禁錮之獨不擧論者其委折亦莫曉令吏判査實後詳考法文及謄錄後日登對時稟處華源亦爲分揀李義肅以他罪在同律中用烇與華源例捧傳旨限年中亦有身故者一人一體分揀而若此則李羲雲以軍威事與分揀之尹昌鼎同罪同捧分揀傳旨
정조 24년 · 강
太廟夏享祭物監捧過時委折命査問
정조 24년 · 목
承旨徐有聞書啓以爲臣承命馳詣宗廟尊所奉審則無頉祭物祭器祭井精潔諸執事進排官佾舞工人摘奸則無頉臣則仍留享所待禮成修掃後復命敎以昨日聞摘奸之言祭物監捧之太晩已知獻官之怠忽欲爲處分而姑參酌矣初差之人怠慢若此亦可謂初見爾於復命時何以過時委折査問書啓意謂享祀擧行之節雖微細之事廟司嚴飭守僕卽爲微稟臺監亦卽呈課莫敢掩置矣近反解弛命攝之時尤何可弛心乎從二品獻官以下諸執事駿奔不如式者隨卽論勘之意傳于初獻官
정조 24년 · 강
遣閣臣李存秀致祭于故提學吳載純
정조 24년 · 강
命忠淸監司金履永越俸五等永春縣監金壽祖還除持平
정조 24년 · 목
忠淸監司金履永狀啓以爲永春縣監金壽祖受由之前徑送印信兵符於兼官爲先罷黜其罪狀令攸司稟處敎以遠外別般收用之人將不容於道伯乎去年湖南逐一宣召人之除百里者今於湖西又有此狀聽聞所及孰欲彈冠乎且其本事何可專責遠人之昧例昧例也是本色可貴不可蔑且於相對旣不卞兵符之有無若論昧例之失道伯反有甚焉則不思曉以告正之道乃敢張皇登聞此道臣按藩以後未聞以經行明修之人薦于朝竝與朱書有工夫者尙無皁白忽於辛勤宣召之人抉摘若此寧不駭然之甚乎該道臣爲先越俸五等狀啓還下送南臺處義自別亦何可強令察任該縣監金壽祖還除持平乘馹上來事下諭
정조 24년 · 강
以洪樂安爲永春縣監吳亨喆爲高敞縣監竝口傳也
정조 24년 · 목
敎曰守令有闕之代令該曹口傳差出
정조 24년 · 강
訓鍊都監以新恩李熙章處米木助給啓
정조 24년 · 목
該都監依下敎木二十疋米三石助給
정조 24년 · 강
飭楊州燒戶顧助奠接
정조 24년 · 목
京畿監司徐鼎修以楊州牧民家失火二十一戶延燒馳啓敎以拔例顧助期於斯速結構奠接而其中如有小殘獨戶公私身役勿徵事回諭
정조 24년 · 강
諸承旨持公事入侍于誠正閣仍行藥院入診藥房都提調李時秀提調徐邁修副提調曺允大
정조 24년 · 목
藥院日次請診也○右議政李時秀曰日吉辰良再揀擇順成下情不勝萬萬慶幸矣予曰日氣甚好無事爲之而昨以有事必告示不自專之意先拜眞殿閟宮予心不知何以爲懷矣昨日再見尤覺天作之合實爲喜幸矣
정조 24년 · 강
命輪對當次人受點後日次來待
정조 24년 · 목
因政院來十一日輪對日次取稟有是命
정조 24년 · 강
遞承旨李尙度以曺錫中代之前望也
정조 24년 · 강
命慶州府尹李基讓改差
정조 24년 · 목
吏曹啓言未下直守令當日辭朝事命下矣新除授慶州府尹李基讓戶奴呈狀以爲渠上典病狀實無赴任之望入啓遞改云特敎催促之下如是言病事甚未安所當重勘而本曹請推之外無他可施之罰敎以改差
정조 24년 · 강
濬川司以濬川畢役啓
정조 24년 · 강
配時囚尹夔欽于稷山縣
정조 24년 · 목
左副賓客徐龍輔弼善金翰東兼司書金近淳衛率宋益鼎入參
정조 24년 · 강
諸承旨持公事入侍于熙政堂
정조 24년 · 강
遞承旨曺允大閔昌爀以李集斗李書九代之前望也
정조 24년 · 목
敎以不爲仕進承旨與左副承旨許遞前望單子入之
정조 24년 · 강
以曺允大爲兵曹參判李尙度爲慶州府尹口傳也
정조 24년 · 목
敎以兵曹堂上有闕之代令該曹口傳差出待下批牌招察任○敎以守令未差之代令該曹口傳差出待下批當日辭朝
정조 24년 · 강
遞兵曹參判曺允大以尹光普代之前望也
정조 24년 · 강
以李得濟爲總戎使中批也
정조 24년 · 목
因總戎使薦望敎以前御將爲其代密符牌招傳授
정조 24년 · 강
許施華城留守徐有隣整理穀加分之請
정조 24년 · 목
該留守狀啓以爲本府整理各穀減耗半留之後分還減縮過萬有餘一府民人永除多數難辦之苦而若當農務轉殷之時則種糧排比輒致苟艱故再昨年之五千餘石昨年之六千餘石狀請加分良由於此今年採探民情參互事勢則蓋藏雖免全乏麥嶺每患不贍近於浹月惜乾之餘春牟秋牟旣有不實之慮水付乾付間多改播之處勸闢之政方張請糶之訴踵至由前由後有不敢膠守常規者與本府判官金思羲商議停當酌量磨鍊取倣昨年再昨年已例枚擧登聞本府整理各穀留庫一萬八千八百二十石零中米一千四百石太一千石租九百石合三千三百石特許加分事令廟堂稟旨分付敎以依狀請施行
정조 24년 · 목
右副賓客李晩秀弼善金翰東司書李寅采侍直成時柱入參
정조 24년 · 강
命前假注書呂東植仍察廳任
정조 24년 · 강
召見來待諸臣于便殿檢校直提學李晩秀戶曹參判徐瀅修檢校直閣沈象奎吏曹參議金羲淳
정조 24년 · 강
命抄啓文臣親試明日爲之
정조 24년 · 목
敎以明日親試處所熙政堂爲之
정조 24년 · 강
命抄啓文臣金處巖等減下金碩鉉加啓下
정조 24년 · 목
敎以抄啓文臣中年限已過而特敎仍置者年限將近而特敎追選者外與特敎更付者竝減下新榜中金碩鉉依舊選崔光泰申鳳朝等例加啓下○金處巖洪樂浚趙萬元金履載柳台佐金熙洛鄭取善竝減下○因講製文臣抄啓單子敎以呂東植廳注書之才依舊選李集斗等例姑減
정조 24년 · 강
遞都總管黃昇源以洪明浩代之口傳也
정조 24년 · 목
因昇源呈辭敎以許遞令該曹口傳差出
정조 24년 · 강
遞知義禁黃昇源同義禁李集斗以洪明浩爲知義禁閔台爀申大顯爲同義禁竝口傳也
정조 24년 · 목
政院啓言禁府都事來言時囚安廷鐸韓永逵當爲捧供而知義禁黃昇源身病猝重同義禁李集斗本院仕進一員未差只有判義禁李祖源一人云黃昇源請牌招備員開坐敎以竝許遞令該曹口傳差出待下批牌招開坐
정조 24년 · 목
政院以宗廟望祭大祝金履度方在罷散中啓稟敎以敍用令該曹口傳付軍職
정조 24년 · 강
命十五日次對進定於明日
정조 24년 · 목
敎曰明日領相以試官入來左右相亦當以査對來會十五日次對進定於明日
정조 24년 · 강
給高靈縣燒戶恤典
정조 24년 · 목
慶尙監司申耆以高靈縣民家失火二十一戶被燒馳啓敎以各別顧助期於斯速奠接事回諭
정조 24년 · 강
命定平府燒戶救給人安思淵等施賞
정조 24년 · 목
咸鏡監司具㢞狀啓以爲卽接定平府使朴明勳牒報則審察使李明淵到本府聚會失火民人等以有旨內辭意宣布慰諭後以會付穀毋論大中小殘戶每戶田米七斗五升分給小殘戶役限一年蠲減而驛吏安思淵出皮穀三百石官奴益發又出田米十石太一百石自願救給被災之民賴以爲糧材之資云安思淵等能出穀物多數救急殊極嘉尙敎以吏則帖加奴則免賤以爲奬勸之地事回諭
정조 24년 · 강
配前忠州牧使安廷鐸于南陽府仍命自今下官之貶下者讆言反詈治校則惡談相加推捉公兄防報不送如右三件罪過者依投印律請勘事分付
정조 24년 · 목
義禁府啓言忠州前牧使安廷鐸原情以爲禁屠法意自來嚴截而本州强班頑民素不畏戢犯者相續面報沓至爲其懲後不得已收贖其數乃至一千五百三十九兩躬往營門面議區處之道大抵本州處在嶺南孔路進上齎來時每勒驅民牛遞輸於陰竹九十里之地非但民弊事面惶悚故以四百兩買牛二十隻散給邑內農民使之輪回載運本州田案幾盡磨破字號卜數無從憑據賦稅不均小民受困故欲爲改謄於營上件而民結收斂雖有其例恐反貽弊較量其財力以一千二十五兩除置之意相對酬酢則道臣言下許可謂以善處故以餘數一百十四兩成報狀納于營門矣三月巡到時忽捉入刑吏數以私自收贖有若初不面議者然事甚訝惑而牛隻已盡備立田案有難中止物力猶患不足矣四月初自營門盡索贖鍰事涉財利不可持難故以盡數上送之意還報念間以營吏私通列錄知委贖鍰中牛價四百兩除之其餘一千二十五兩內分送於四處書院者爲六百五十兩劃給於鎭營者爲二百兩檢律營吏者爲一百七十五兩矣渠以爲書院事體極其尊敬今以分給檢律營吏之物一例分送者恐涉未安更爲參量之意文移矣卽發秘關推論公兄故渠以爲罪在牧使不必替治無罪之吏明白論勘事卽爲牒報蓋收捧之數成冊現在面議之言論報之狀道臣所知非敢誣也本事葛藤專由於贖鍰無論所用之公與私以此一款營邑相持竟速道啓之登徹律以私用撫躬自悼無面可顯云請刑推得情敎以厥鍰用處之渠之用於私與道伯之用於書院兩者之涇渭揭厲都無論有國之堂陛如人之有上中下三焦萬有一各相奪倫於爲國爲人何哉貶下者以讆言反詈治校則以惡談相加以至上營之推捉公兄防報不送而其漸不可長此囚則畿沿徒配自今下官之如右三倅罪過者依投印律受敎定式直請令攸司依受敎律勘斷事分付諸道營閫仍載受敎又啓言安廷鐸京畿南陽府徒三年定配請押送允之
정조 24년 · 강
命時囚韓永逵議處
정조 24년 · 목
義禁府啓言保寧縣監韓永逵原情以爲昨年十一月遭妻喪於任所卽當返葬於故山而時値隆寒渠則縻職只有一子子病危劇累百里地無路運柩不得已權厝於本邑境內雖是邑城外稍遠空閒之處荏苒時月未克歸葬占山境內之罪在所難免云曾經侍從請議處從之
정조 24년 · 강
命載寧囚文道三以過誤律決放
정조 24년 · 목
黃海監司徐榮輔狀啓以爲載寧郡囚文道三推擠金成彬第四日致死庚申三月二十九日囚刑問第二次初檢官載寧郡守朴綏源結辭內斷以毒打則參證之明的雖難歸虛謂之戱謔則傷處之深重萬無是理故實因則以被擠折骨致死懸錄而正犯之道三察其樣子則毛羽未成一良順之村童致斃之成彬見其形體則軀殼壯大卽愚直之蠢漢若使彼執此扶則必然弱不勝强觀於衆招參以謏見則誇長說幼拍肩交脚跌足於倉卒之際曲臂於凹突之庭則雖非犯手毒打終然折臂致死償命一款斷然無疑故正犯則以文道三懸錄云覆檢官鳳山郡守李淂駿結辭內論以詞證則李民才等四人皆是公證而抱扶戱謔忽然顚倒在傍目覩論以事情則曾無纖芥之嫌素有樵牧之情而用手抱持交脚進退蹶然側倒於凹突之庭成彬之一臂在下兩漢之全身在上勢若累卵其臂之不全理所必至論以檢見則左臂骨折執而向內則內曲向外則外曲骨芒相磨故實因則以被擠折骨致死懸錄文道三以正犯錄上而旣非必殺之本意則雖無凶獰之可言人命至重三尺甚嚴成獄償命無容更議云此獄則情出戱謔跡歸殺越臂骨折傷痕損昭著初覆檢案如印一板前後詞證俱無二辭殺人者死在所難免而道三之於成彬同里生長耕樵相隨在昔無嫌屍親言之匪鬪伊戱證招同然肩拍脚抵亦由親狎之常習兩仆一下初非戕殺之擧措若使成彬無所傷損則不過相扶而起一笑而罷而撲於下者不幸而死覆於上者幸而不死則於是乎行檢成獄而道三不免爲元犯矣謹按法文有曰隣兒因戱相詰顚仆致死而犯者年未十歲則分揀今此死者之折臂乃出於不意之地則道三之所犯與彼小兒無知事殊而情同而計其年歲遠過分揀之限求諸法理實無傅生之路且檢案已成獄體至重乞令該曹稟處敎以道啓是矣何必稟處依狀請酌處以過誤律決放之意分付
정조 24년 · 목
左賓客洪良浩兼輔德金羲淳司書李寅采翊衛申大羽入參
정조 24년 · 강
御熙政堂行次對及抄啓文臣親試試官李秉模徐龍輔李晩秀鄭大容沈象奎
정조 24년 · 목
試官率應試文臣入庭行禮訖揭四題以科講爲策題擬宋群臣賀學者爲文多務對偶孫舜欽穆修爲古文歌詩一時豪俊靡然從之爲表題歐陽子之功爲多爲賦題今韓愈爲七言二十韻古詩題使之分製限午時○予曰文臣中稱病不入來者內閣何可入稟乎今世金姓之以箕爲行者其所畏愼宜倍他人凡在��蹶趨走之道人一步則已當二步今則與是相反今日親試卽渠出脚之初則焉敢稱病肆然不入乎此辛丑設選以後所未有之事小人之澤猶云五世而斬則寸數旣遠者雖無可論聞其文學不能優如而遽然入選故固不無致慨之端若以不文之故因以爲退步之計則但當曰不文而已有何難强之病而偃然在家無難稱頉乎渠之所以不入之故予亦有所揣知矣大抵義理無古今之異而予於事關莫重莫大處務盡精微必用斬釘截鐵之法不敢一毫放過則況於古義理尤有重焉在先朝則事關聖躬故自上或有寬大之典群下之爭難固其宜矣在今日朝廷則事體自別不但爲諸臣之公憤私讎而已則予所以闡明此義理者靡不用極當今師道在上之時爲今日臣子者固無敢容喙於其間一有所云其將如何此正如升高必自卑行遠必自邇必也先從今義理講明遵守然後始可以有光於古義理矣卿等且聽之若使渠輩曉然知道理之不當如是則豈至此境乎此所謂及陷乎罪然後從而刑之不能使之預知者是誰之責也向日疏儒之所欲陳請云者卽是已爲之事而冠儒服儒之掌議至書謹悉近日所謂論義理者類皆如此此皆出於不能預知而然矣今日擧措豈是如渠之幺麼新進所可獨辦者乎意者有長其惡者存焉眞所謂賊夫人之子也固當卽地拿處而赦令纔過務從寬典如尹夔欽者以初問承款之故亦不加刑今日之姑爲參恕蓋亦以今時之異於他時故也且非爲渠也今日應試之諸文臣皆他日之爲公爲卿者當此試藝之初不欲爲不好光景故姑且忍之而以予好意慮或有偏技者長於此而短於彼不得盡其才多出各題俾爲從願構成之地故昨夜命寫不能交睫亦可見予作成之苦心渠之懸病尤豈不萬萬無狀乎此事且置之此莫非近日俗弊中出來無論京外紀綱不嚴貪風日熾爲下官而凌踏上官以守令而反詈道伯若此不已幾何不至於楚子之問鼎而監司之推捉公兄而防報不送者亦幾何不至於思晟之方命乎其始雖小其漸甚大此聖人所以謹之於微而朝廷之不尊百隸之怠慢滔滔皆是則此予之夙夜憂悶而懍愓者也俗談曰見裨將而知監司朝廷之有廟堂亦猶是也則予安得不有望於卿等之對揚而致慨於卿等乎雖以各營門言之將臣擧行之多不成說者亦豈非都提調之責而文從事設置之法亦將焉用無論彼事此事皆由於今人之弊習不知畏之一字纔出閤外便異登筵之時自闕外而城外自城外而江外以至鄕外之遠則漸漸懈怠畢竟至全無忌憚之境尙可論不違顔咫尺底道理乎齊之以禮固是爲治之經法而三代以下亦不得不齊之以刑刑之於爲治固末也苟欲使之懲畏則亦有不得已而用之者矣予於乙卯以後以矯俗之政一反其道竊庶幾君子道長而世敎俗尙有一新之效矣以今觀之反不知比前有勝誠可歎也誠可悶也以予否德衛武公九十抑戎雖不可擬議蘧伯玉五十覺非竊欲勉焉而豈或以一副規模爲渠一人而一毫撓改乎渠則從當減下而今日則必使之製進而後已承旨須催促入來也承旨洪樂游承命分付回奏曰今方來待闕外不爲入來云矣予曰檢校直閣出去以筵敎分付而任渠爲之也檢校直閣沈象奎承命出去予曰次對爲之領議政李秉模曰縷縷嚴敎皆是臣等不善對揚之致事當迸出胥命而亦有不敢至於次對則尤不敢爲之矣予曰何傷乎卿言過矣此等事不言於卿等而於誰責之乎處分之世爲今之事亦覺惱矣惱之一字固是俚諺而不得已用之每見此等事不覺膈火之添加渠之稱病是何事未知以姓金之故然乎以行箕之故然乎事有微細而不可闊略者本事雖小有關義理故不得不如是縷縷矣在前則朝著之間元氣充實故不待自上提敎而義理自明今則元氣漸衰人物漸降義理有日晦之慮安得無今日之辭敎乎予固不及先朝聖德萬萬安敢期望於建極之治而亦豈但以無益之空言爲調劑酸醎之計乎蓋建極云者卽皇建其有極之謂也極之爲義如屋極北極之極乃是至善極盡之處也今予一副義理亦自有至善極盡處而下之所以對揚者乃如是豈不慨然乎承旨徐有聞曰金箕殷屢度催促終不入來云矣予曰俄者下敎不爲詳傳而然乎象奎曰果以下敎嚴飭而終不入來矣予曰豈可以嚴飭而止乎何不以筵敎一一分付也更爲出諭也象奎承命出去予敎秉模曰其文則果爲不足而卿以首相適爲主選故有所云云而卿之自引誠爲過矣次對須卽爲之也秉模曰臣旣不敢以見職自居故不敢依例問候至於廟務尤非所敢仰奏者矣予曰過矣以今廟務豈可捨卿乎左議政沈煥之曰抄啓主選雖是領相向筵下詢時臣以某某當入之意歷數以對而金箕殷亦在其中臣實聾聵不知其人所存之如何此莫非臣罪矣秉模曰臣豈敢以下敎有所自引而以若罪負實不敢以見職自居矣予曰卿旣是首相故雖有言及而亦非深引之事也不爲問候豈不過矣乎次對須卽爲之也秉模曰廟務則別無可奏者且未及商量當從後稟處而問候卽大臣之常例尤不敢晏然爲之矣檢校直提學李晩秀曰金箕殷今方來待於閤外云當爲招入乎予曰雖招入亦將焉用任渠爲之予曰大臣之尙不問候豈不過乎須卽爲之也秉模曰臣固萬萬惶悚而屢承聖敎不敢一味辭巽矣仍奏曰日候頗熱而許久臨殿聖體若何予曰一樣秉模曰寢睡水剌之節何如予曰數日來有左臂麻木之証今則少愈矣日前一霈之後尙有惜乾之歎此際雨澤方切顒企矣秉模曰目今雨澤雖未浹洽亦不至過用聖慮矣予曰日月易過矣故提學返虞聞在今日功名旣穩藉亦可謂有福矣秉模曰以若地處功名又能全保終始者前古亦罕其比矣予曰試官則先退諸宰奏事也有聞曰金箕殷雖已入來以被罪爲期不欲以抄啓製進云矣予曰渠之所守果是當然之事則雖溝瀆微諒亦豈不欲成其美而似此不率敎者之習予所深惡必欲使之率敎而後已渠輩必不知今世之一副治規而然眞所謂自批其頰者也無論某題從自願製進後出去事更爲嚴飭也仍敎曰試所承旨留在殿庭待捧券畢入後出去也
정조 24년 · 강
命鑄字所移設於儀仗庫東北衛將所移接於藏書閣行閣弘化門入直御營鄕軍分直於建陽門及銅龍門
정조 24년 · 목
檢校直提學李晩秀啓言鑄字所卽御定冊子編印之所當初設置式遵太宗朝故事體貌之不輕事勢之難闕比之芸館尤有重焉而春桂坊直所次第入接之後本所不可無移設之處若得弘化門右邊翼廊之儀仗庫大廳東北衛將所御營軍番所合十許間則僅可容接而儀仗則敦化門左右翼廊本是儀仗分置之所移此合彼事甚便好東北衛將所則本無定處曾已屢遷藏書閣行閣亦合移接入直鄕軍則數旣不多或移住於宣仁門近處或分接於銅龍門直所以此分排別無掣礙之端而事係公廨換移軍兵去就不得擅便敢此仰達從之敎以移接時令兵曹請出標信○御營廳啓言謹依標信弘化門入直軍六十二名內二十五名移直添入於建陽門直所七名移直添入於銅龍門直所
정조 24년 · 강
命桂坊直所入接於春坊東行閣
정조 24년 · 목
檢校直提學李晩秀啓言春坊同爲入接於鑄字所而桂坊則權接於考文館舊衛從司矣今則鑄字所將爲移接於儀仗庫大廳桂坊直所請使之入接於春坊東行閣從之
정조 24년 · 강
命軍器正依訓鍊正例擬監察望
정조 24년 · 목
吏曹判書徐龍輔啓言武監察履歷定式之後訓鍊正副正係是兵批之窠本不拘於資級高下直爲備擬而至於軍器正卽吏批之窠正三品官之降擬六品雖異常例如或拘於此規不得通瀜備擬則軍器正一窠將無遷轉之路事甚可悶此後監察差出時軍器正亦依訓鍊正例勿拘擬望似好矣從之
정조 24년 · 강
執義曺允遂啓請選擇臺諫委任責成賜批
정조 24년 · 목
允遂所懷以爲唐臣韓愈之言曰諫官雖卑與宰相等宰相尊行其道諫官卑行其言言行道亦行其責畀之重有如此矣竊觀近日以來諫官之失職亦已大矣目下當言之事謂之以便屬禁令月前已允之啓謂之以惟俟處分官師之規稱以苛細而不言民國之弊稱以陳腐而不論進參賓筵充其位而已趨簉臺廳傳故紙而已旣不得出言論事少效一日之責則又不得不逡巡退步或呈病而以違傲爲事或避嫌而以遞罷爲期奉除旨則謂之曰若銜來逼承遞命則謂之曰濕衣始脫凡爲今日之臺閣者擧皆圖免之不暇國家之設置諫官豈亶然哉此莫非如臣疲劣者不能自重之致竊以爲朝廷之待臺閣亦有所未盡而然若使居其職任其責者峻其選而卑微者不敢與於通擬重其任而庸碌者無所逃於譴何公議在於下而不出於上國論伸於法而不屈於私則臺閣之上始知有諫官之重而入此選任此責者亦必有感激淬礪思所以圖報者矣繩愆糾謬之風激濁揚淸之論固不可責之於人人而其將有懷者必陳無言者自縮必不如今日之隨行逐隊自歸於不職之科矣臣謂念臺職之不同庶寮察言路之有關元氣從自今亟命選部必擇有地望敢言論之人委任責成以尊朝體以重臺閣宜矣從之
정조 24년 · 강
執義曺允遂啓請申復霜臺赴坐之法賜批
정조 24년 · 목
允遂所懷以爲近來名分之紊而無別紀綱之解而不振雖出於世道汚下俗習渝靡之故而苟究其源未必不係於臺閣之不得其職其職也不但爭是非於殿陛之上論得失於官師之間將以正風礪俗使不得賤而妨貴卑而凌尊四維由是而必張五品由是而必遜其責任之意顧何如也在昔先正臣趙光祖爲都憲也男女分路閭井安堵至今傳之爲美談而今則不然其責不過爲傳啓分臺而已顧彼霜臺便作無官之空廨則反不如該司各曹之鎭日卯酉幷與風聞而擔却一邊民庶何所畏戢風俗何所糾正街路之上變怪迭出閭里之間僭猥成習不知名分之爲何物紀綱之爲何事此豈不懍然而寒心哉臣謂自今爲始嚴其掄選重其責畀使之隨時赴坐凡係風化之所干者大則關聞而處之小則懲治而礪之以爲正名分立紀綱之地宜矣敎以爾言甚好而得其人然後徐議復舊赴坐之制
정조 24년 · 강
領議政李秉模左議政沈煥之右議政李時秀聯箚請譴賜批
정조 24년 · 목
箚略曰臣等共負不職之罪致煩匪怒之敎咫尺文陛心神隕越而迸出胥命終有所惶懼跼蹐登筵若無所聞覩諸宰環列新進堵立鑽地不得無面可顯臣等之罪可勝言哉上之不能以人事君下之不能憚壓管轄名義由臣等而漸壞紀綱由臣等而益墜一日二日無往非大戾雖其昏謬迷錯無一事事若其一段良知亦有不泯者存有時點檢豈不能自覺其罪哉聖敎之下只當訟昔日之愆圖自治之方而已豈敢備例控引仰煩四聰而糞牆難以施墁駘步無賴加策雖以天地包容之度以責以誨必欲使之備數於簪珮之班其奈職非庶僚地是具瞻何哉尊朝廷於日月之上夫誰不知爲人臣第一義而上奉堯舜之聖毫無裨補使國勢日卑俯仰慚悚此何人斯亟令攸司議其當勘之律批以卿等勿辭安心視事仍敎以此批答遣史官傳諭
정조 24년 · 강
考下抄啓文臣試券
정조 24년 · 목
策居首三中檢閱洪奭周表居首三中檢閱李存秀賦居首三中權知承文院副正字曺錫中
정조 24년 · 목
左副賓客徐龍輔兼文學金履喬司書李寅采衛率尹慶曾入參
정조 24년 · 강
遣禮房承旨詣宗廟景慕宮奉審摘奸
정조 24년 · 강
遞承旨李集斗李書九以曺允大金履翼代之前望也
정조 24년 · 목
集斗等不爲仕進也
정조 24년 · 강
推照訖試官東學敎授具得魯西學敎授趙得永南學敎授金履喬
정조 24년 · 목
敎曰近見榜目年過六十者多居不矣照訖講卽不過錄名之講則年老者見落越一大比將過七十豈不矜甚日前以此提飭於史官而昨夜榜目又若前惜乎年少試官之太忽於忠恕當該三學敎授推考此後老儒之應講者莫或慢侮之意嚴飭
정조 24년 · 강
執義曺允遂陳疏辭職仍請諫院諸臺譴責之典賜批
정조 24년 · 목
疏略曰昨筵登對咫尺威顔辭敎屢勤臣於是愚衷倍激略陳所懷寔出於有懷無隱之忱而若論臺閣失職之罪臣實爲最承批之後宜思自處之義而倉卒筵退未及引避達宵慚悚如無所容乞賜鐫削以靖私義臣於目下事有不可泯默者諫院諸臺之引而不出今幾日也旣肅命矣旣供職矣則已是衆所共知之行公者而特以喉院之不得請牌一以呈告爲事每日朝紙只出合啓姑停者揆以臺體誠爲慨然未知有何難强之情病而不可無規警之道臣謂近日不詣臺之諫院諸臺一竝施以譴責之典斷不可已也批以附陳事爾言得體依施爾其勿辭察職
정조 24년 · 강
命大司諫宋銓許遞司諫高宅謙獻納南惠寬正言崔履亨遞差禁推
정조 24년 · 목
政院啓言執義曺允遂上疏諫院諸臺施以譴責之典事批旨內依施事命下矣何傳旨捧入乎敎以禁推傳旨捧入又啓言諫院諸臺禁推事命下矣大司諫宋銓司諫高宅謙獻納南惠寬正言崔履亨依定式遞差傳旨捧入敎以諫長則情勢似然許遞
정조 24년 · 강
命時囚韓永逵照律
정조 24년 · 목
義禁府啓言時囚韓永逵觀其所供境內權厝雖緣事勢之不獲已而其違越法令之罪有難容貸請以此照律允之
정조 24년 · 강
審察使李明淵以定平燒戶慰諭形止啓
정조 24년 · 목
明淵狀啓以爲臣本月初六日祗受有旨初七日馳向定平府而伏念洪原宿趼也事情稍諳咸興屢過也信息頗熟命臣慰諭聖朝之微意有在而若以臣舊玷邇班而特加使銜至委以便宜之責則顧臣罪累之蹤何敢冒昧承當乎精爽隕越罔知攸措而逃遁無路減解爲急初八日朝與該府使朴明勳同往邑倉招集諸民謹以聖念惻怛十行丁寧如在目中之敎瞻聆感泣汝等不幸之中蒙此至渥之恩雖有可往豈忍之他志定力勤亟復舊居則自當如初無是事汝等恃王靈而體聖意雖一戶毋懷轉散之意反復申喩後會付穀中田米六十八石每二戶合一石別給較之已施兩邑之例則咸興粟一石近於繼富故此則加之洪原以大小戶分等故此則差減於其大戶民勢淺深則咸興百戶卽兩殘邑之十戶故定平爲最可矜而小殘獨戶尤爲可矜故別給時不爲分等遞減結構入處之期定平民不厭繩樞板戶故功必先集而咸興當爲最後洪原廉極台出財救民而意外有慰諭之事名登狀聞故咸興富民興勸者多從後道臣應有褒聞之擧而定平亦有驛吏安思連出皮穀三百石官奴益發出大豆百石小米十石民賴而爲役糧誠爲可嘉臣則今方還任
정조 24년 · 목
右賓客洪良浩兼弼善韓用鐸說書金會淵翊衛任焴入參
정조 24년 · 강
行藥院入診于誠正閣都提調李時秀提調徐邁修副提調曺允大
정조 24년 · 목
日次請診也○予曰再昨卿等之箚辭過矣且外間之見箚本者必不知爲何事矣右議政李時秀曰向筵責敎在臣等實是恩敎臣等豈敢以此爲張皇自引之計而自顧罪負無面可顯故不得不略暴悚恧之忱矣予曰此箇義理外人必不能一一領會自卿等必須轉相告諭然後始可使曉然知之矣事有似大而可以闊略者似小而不可以放過者向日筵敎卿則亦必領會矣辛丑義理何等至嚴而在先朝則事關聖躬故容或有一時寬大之典而在下者之爭執固亦宜也至於今日則不獨爲諸臣之公憤私讎而已其所關係果何如而予之權度固自有不失尺寸處則爲今日臣子者孰敢容喙於其間乎予非欲使之惟其言而莫予違也義理所在斷斷如此矣蓋丙申以前鍾街以北一隊權太重位太高而思所以長此樂保此位於是乎自托於四忠家與之締結以售其憑藉恐喝之計而自以爲孰敢侮予矣伊時士流之論則乃謂義理無古今之異乃祖乃父之樹立於辛壬義理者固是忠臣若其後承之背馳於今日義理者不可以其祖先之爲忠臣而或貸其凶逆之名如是然後可使古義理合於今義理而永有辭於萬世予亦深有取於其論渠輩情狀旣無所逃於義理大明之時亦自知爲几上肉而畢竟出亘萬古所無之凶逆矣幾年而後金姓之以箕爲行者今始入於淸選之中而乃敢爲此等無嚴之習乎此箇義理蠶絲牛毛在前則朝廷之元氣充實而士類之間亦多有講明義理之人矣顧今元氣之日就萎薾果作何許模樣乎以義理自任者只餘左相一人而左相亦老矣後進輩必反以向來辭敎爲歇於義理而然所謂懸病者觀其容貌則亦似中無所執矣其所攻斥云者亦不成說所謂被斥人事予所稔知在先朝則或許之以忠字或褒之以功字而今予則不過謂之於其中容有可議而已渠輩有何所知而乃爲此擧乎都是可笑矣時秀曰縷縷聖敎剖析明白今日登筵諸臣亦必皆曉然無疑自臣等敢不出而相告乎予曰不識裏面者聞再昨賓筵下敎或以爲致慨於大臣而然而此等事不言于大臣而向誰言之乎其將捨大臣而言于卿宰乎言于下大夫乎言于三司及翰注乎且世道之所以至此卿等有不得辭其責矣非但此也今人之不識廉恥不識格例滔滔皆是外面則着帽橫帶行呼唱於道路而考其中則可羞可恥之事不一而足矣昨因承宣聞之則又有一昧例之事向因閔耆顯金履度兩人之新除玉堂爲其榮耀之故特許前導於闕內矣前導云者許其以鑞牌前引非謂其作呵導之聲也聞日前館隸因此來言于政院以爲兩玉堂旣已呵導此後則玉堂之呵導似當復舊云而其時都承旨亦不以其言爲不然矣玉堂之職非不及於兩司而以其與承旨有異故以避嫌之意初無呵導之規一自內閣設置之後援用湖堂朱衣金牌之例使之呵導而爲玉堂者恥其不如亦復效之云堂堂玉署之乃有此擧者可謂羞恥故亦嘗禁之矣禁其呵導正所以復舊而今反以呵導爲復舊者豈不萬萬寒心乎今人之昧於格例旣如此不識世派又莫甚士夫之所以異於下賤者以其能識族譜世派而今人則全不致意亦豈非可恥之一端乎
정조 24년 · 강
遞兵曹參判尹光普
정조 24년 · 강
遞掌令洪彦燮持平金壽祖
정조 24년 · 목
因監察茶時啓辭敎以山林外在外人許遞
정조 24년 · 목
以李殷模爲大司諫沈奎魯爲司諫李垿爲獻納林漢浩爲正言金履度爲修撰閔台爀爲兵曹參判鄭尙愚爲刑曹參判李基讓爲右尹金熙洛爲興陽縣監
정조 24년 · 강
命歙谷縣太還折半作租推江原監司南公轍
정조 24년 · 목
備局啓言頃因三陟杆城等邑暗行兼慰諭御史權晙所啓歙谷太還折半換租事批旨內有面議方伯從長釐正後狀聞之命矣卽見江原監司南公轍狀啓則枚擧該縣監洪樂眞牒呈以爲本縣還穀中太則多至九百二十石租則只爲三百四十石況專尙畓農太不廣耕則其在爲民除弊之道宜有所參量闊狹太四百五十石以正租準折換作事請令廟堂稟處矣苟利於民太租換作何必靳持而廟堂之不得輒許者蓋慮其見在留庫之太盡歸於吏鄕輩乘時射利秋後彌縫民間當納之太仍以太責納以克留庫之數雖曰一年之後自歸於各其名色目下舞弄誠甚痛駭故也雖然今此換租之請旣登繡啓道臣狀辭又如此該邑擧行自當另加戢察依狀請施行之意分付御史擧條批旨中面議方伯之議字誤書以謂字請該道臣推考允之
정조 24년 · 강
命江陵嶺西六倉及三陟四美倉穀事竝依道啓施行
정조 24년 · 목
備局啓言頃因三陟杆城等邑暗行兼慰諭御史權晙書啓江陵嶺西六倉穀無論代錢捧納與移轉限以明年期於民穀相當三陟四美倉穀量宜移作於邑倉之意覆啓行會矣卽見江原監司南公轍狀啓則枚擧江陵府使趙寧鎭三陟府使李壽彬牒呈以爲嶺西臨溪倉所在木麥六百石粟五百石已於今春移轉於嶺東而嶺東則粟木麥本非宜土捧還時實無本色辦納之路木麥則以太準折換作粟則以租準折換作蓬坪倉還穀中稷爲二百石而稷不合於種糧救荒小豆則自是廣耕之穀而不過爲一百四十石稷二百石以小豆準折換作此外各倉粟爲四千三百八十石春牟爲三千八百三十石耳牟爲七千二百七十石就其中限折半以錢代捧移送於嶺東依詳定價以太租換貿則積弊可祛而以錢換貿之間不減於準折然後方可議到粟則就太租兩色料量換作使不減於以粟準折至於春年耳牟則穀本至賤以詳定價換貿太租則比之準折見縮夥然蓋本道詳定不足每年多則萬兩以帖別備加分耗給代已成近例今此春牟耳牟五千五百石區劃於各邑詳定不足之代則還弊可祛三陟四美倉還穀中木麥爲一千二百石耳牟爲七百十九石春牟爲二百十七石此三種宜於峽不宜於野本色移轉民旣不願今年則先以春耳牟木麥等穀限一千石以峽野俱宜之太粟準折換作繼察民情事勢又於明年量宜移送事竝請令廟堂稟旨分付矣江陵嶺西還弊及此民戶未盡流離之前不可不痛加矯革今以邑牒參互道啓則別無異同而春耳牟之區劃於詳定不足之代云云道啓尤爲簡便詳備竝與臨溪穀之本色移轉各倉粟之以錢移作稷二百石之小豆準折而特爲依施三陟四美倉穀事亦爲一體依施之意請分付允之
정조 24년 · 강
命時囚高宅謙等罷職放送韓興裕査問後決勘韓永逵減等
정조 24년 · 목
義禁府啓言前司諫高宅謙前正言崔履亨等原情以爲渠忝叨諫臺今至數月而因病未得循例詣臺自速置對惶懍震越云前獻納南惠寬原情以爲渠忝叨諫職非但自來情勢之有難蹲冒且老父之病閱月沈篤實無離捨之望不得循例詣臺自速逋慢之罪惶懍震越云請竝杖八十收贖奪告身三等私罪施行敎以竝罷職放送又啓言固城前縣令韓興裕原情以爲渠年前應旨疏中仰陳軍丁事特蒙允許澤及於民害歸於營自是以後營邑不相得觸事侵困無所不至渠以下官之故不敢抗拒隱忍至今不意今者以一二事重觸帥臣之怒矣營屯起耕處看審事則無論公屯與私田境內畓處本官無不知之理若謂之屯田定稅而一任營屬則國結漸縮民弊滋多故分付面任使之看審成冊矣統帥之以此起怒棍治面任臚列渠誠莫曉其故至於不思自反古人所戒等句語則今四月有營下女人溺死之變屍親告狀方擬行査之際忽有統使別關有某人誣告元犯不當官差受賂營校看證等語大凡殺獄無論輕重虛實推覈之前統營之徑先千涉事未前聞有關後弊故果據理論報獄事出場之後旣有捧賂云云則不可不一番頭面故報請該校之起送則非但不送甚至於裨將輩捽入邑差而叱責曰論汝倅之罪所當重治而非汝之罪故不爲深責云云營門雖尊下官雖卑裨將之捉入邑屬臚列本倅誠一變怪到此地頭渠實無抗顔居職之望故決意告歸引義論報而回題中裨將侵辱一款初不槪及若使渠含羞忍辱無一言棄官則豈有此葛藤統帥之曲護營屬不顧獄體全出於要譽故信筆書去略示慨恨之意今若責渠以引喩失當則難免其責至於叵測危怖等說誠甚惝怳渠則言之無情統帥則看之有心轉輾層加至於此境莫非妄率之罪云所當請刑曾經侍從且有拿問後定配之命請待判下擧行敎以報辭中若有務得軍民之心等語難免重勘領相之請拿於左相請竄之後者似由是耳爰辭無所早白此一款査問後草記決勘又啓言時囚韓永逵杖一百收贖告身盡行追奪私罪施行允之敎以功減一等其代令該曹口傳差出待下批催促下送
정조 24년 · 강
以李東煥爲保寧縣監口傳也
정조 24년 · 목
右副賓客李晩秀兼文學金履喬兼司書金近淳副率南周獻入參
정조 24년 · 강
遞承旨徐有聞以徐英輔代之前望也
정조 24년 · 목
有聞不爲仕進政院啓請牌招命許遞前望單子入之
정조 24년 · 강
全羅監司金達淳疏辭藩任賜批
정조 24년 · 목
批以卿其勿辭從速辭朝
정조 24년 · 강
給平壤府燒戶恤典
정조 24년 · 목
平安監司李泰永以平壤府民家失火一百六十七戶燒燼馳啓敎以聞甚矜惻百六十餘戶之農時失所豈可例施恤典而止乎卽令道伯以會付穀物別爲加給使之從速結構奠接廟堂取考前施之例磨鍊分付待其奠接使卽狀聞
정조 24년 · 강
配韓興裕于靈光郡
정조 24년 · 목
義禁府啓言時囚韓興裕査問後草記決勘事命下矣臣來詣本府取見韓興裕報統營狀辭謄冊則有曰海俗至頑不知有官民之分此固上司之所竊憂而痛繩者今反右袒土校威制地主其於分義紀綱果如何哉此所以轅門內愛恤碑之處處排立一從先生案次第而爲將者務得軍民之心古人之所深戒誠不知其可也云云矣營邑之間所尊者體統無論本事之如何設或不愜於心平說事理務盡開釋未有不可一報再報專事噴薄侵斥上營略無顧忌甚至於務得軍民之心古人之所深戒爲辭者遣辭深重令人代怖身爲下官作此駭悖之擧論其罪狀誠極痛駭請依前下傳旨施以定配之典允之又啓言韓興裕靈光郡定配押送允之
정조 24년 · 목
右賓客金載瓉兼弼善韓用鐸說書金會淵副率吳熙常入參
정조 24년 · 강
以李書九爲城役儀軌堂上及華城句管堂上
정조 24년 · 목
敎曰華城城役儀軌今將印出而堂上姑未啓下行護軍李書九差下使之看檢○備局啓言華城句管堂上差下事命下矣請行護軍李書九差下使之察任允之敎以此後依諸道例隨闕啓下仍爲定式
정조 24년 · 강
召見來待諸臣于便殿水原留守徐有隣行護軍李書九司僕正洪元燮命華城所屬五邑穀物換作戶曹常平等穀依通編法取耗以補本官公用
정조 24년 · 목
壯勇外使徐有隣所啓安山始興振威龍仁果川等五邑各樣軍兵移屬管轄之後簽額之除減雜費之蠲革名編卒伍者竝受其賜且因各衙門身役之都納華城邑弊民瘼十祛八九而第緣代頉磨勘領付點閱之時將吏官隸之往來幾乎相續又自昨年移屬南陽餉租穀物去就自多冸渙簿書期會無異巡營軍兵收斂旣有禁條傳關錢租殆不相當而係是無前之役不可專責於下屬則無論多少疏數所謂雇價糧資擧皆自官助給而衛將之種種公行不在其中宂費之昔無今有者日計雖似零星歲會不啻夥多五邑之來付華城若將蒙幈幪之惠沾潤之澤而今乃未免於相反以其大綱領之出於卒伍受賜民邑祛弊爲守令者言其樂不言其苦而細究裏面則薄俸殘廩誠有難繼之慮揆以事情合有通變而留臺外營實無財貨派及之道竊伏念五邑俱以民多穀少之邑還穀之狀請加分無歲無之就其加分耗條參量分數以贍官用則軍務之去來穀簿之關由宂費之自官出者庶不窘乏而垂之悠久有備無違則軍兵收斂之弊可期永杜矣傳關錢租之用可免再徵矣今若以微細而忽之煩瀆而置之一年二年轉至生弊則甚非所以仰體我聖上事關華城務從便好之德意古人制法必將戶曹穀常賑穀幾分耗付之本官者亶在於軫念此等處需用而養廉之意實寓其間矣又況加分不同於原分公用亦異於私用酌量派分不至猥屑安山等五邑所在加分耗中租各限一百石特爲許劃恐合事宜請下詢廟堂處之敎以句管堂上亦陳意見華城句管堂上李書九曰加分取耗本非經法五邑穀總不敷姑未及通作半分如華城之例而聖敎每以一區井田之義必欲次第釐正俾作四方之準則今若以加分耗名色又爲需用之資則雖有違越於施措之本意五邑事情旣如此從他變通亦無其路勢將以權宜之道姑且行之矣敎以今聞華留之言五邑事勢必當如此爲軍民之擧反使邑倅邑吏替受其弊此豈試軍總合爲一統還穀只欲半分以寓井田先試一區之本意乎五邑穀物換作戶曹常平等穀取耗規例一依通編施行則不煩加分耗而自可捄弊近來擧措中似甚正當此雖小事其號則大矣以此知悉擧行
정조 24년 · 강
遞修撰尹命烈金履度以金熙采閔耆顯代之前望也
정조 24년 · 목
命烈等未肅拜命許遞前望單子入之○政院以熙采前任殷栗縣監耆顯前任高敞縣監竝解由未出啓稟敎以勿拘
정조 24년 · 강
遞刑曹參判鄭尙愚以金履翼代之前望也
정조 24년 · 목
尙愚違召命許遞前望單子入之
정조 24년 · 강
以兪漢謨爲承旨前望也
정조 24년 · 강
京畿監司徐鼎修以陽城縣監金孝眞罷黜馳啓
정조 24년 · 목
狀啓以爲陽城縣監金孝眞因一民訟謂以營題之難安引嫌辭狀當此農務方殷之時不可一任其曠廢不得已罷黜其代請令該曹擇差下送
정조 24년 · 강
御營廳以峨嵯山下捉虎啓
정조 24년 · 목
該廳啓言箭串馬場近處虎獵撤還之際峨嵯山下小豹頭捉納故封進矣敎以皮張傳于都相而獵夫施賞
정조 24년 · 강
命來二十一日輪對當次人受點後日次來待
정조 24년 · 목
兼弼善韓用鐸說書金會淵翊衛任焴入參
정조 24년 · 강
諸承旨持公事入侍于誠正閣召見保寧縣監李東煥
정조 24년 · 강
召見備局有司堂上李書九于重熙堂
정조 24년 · 강
飭違牌諸臺行公
정조 24년 · 목
政院啓言諫院許久闕啓事甚未安除在外外未肅拜人員請竝卽牌招敎以新除諸臺之連爲違牌聞以日前臺啓中擇差之請引義云甚爲過矣雖欲處義違牌亦足矣此啓辭還給今已差晩此後嚴飭與憲臺使之待漏詣臺
정조 24년 · 강
命關西捧還居末居二及全未捧守令邊將依事目勘處
정조 24년 · 목
備局啓言卽見平安監司李泰永還上捧未捧狀啓則舊還分元還上居末龍川府使李邦運居二嗭洞權管鄭啓運全未捧彌串僉使李愼培云矣請當該守令邊將等竝令該府該道依事目勘處允之
정조 24년 · 강
命江陵三處廢堰待秋起墾銀溪驛入居錢減半事置之